**RESYME` OG SPØRSMÅL FRA DAGENS TALE, DATERT 24.10.2021,**

**v/ungdomspastor Martine Aanensen**

**TEMA: Du ble skapt for å tjene Gud**

Teksten er hentet fra 2. Tim. 1.1-12

Paulus utfordrer oss i teksten ved å oppfordre oss til å være noe for andre. Han ber oss bære lidelsene for hverandre med den kraft vi har fått. Det er fantastisk å lese hvordan Paulus forteller om sin kilde til det. For ham har tjenesten og lidelsen han opplever, sin dybde i Jesus Kristus.

Troen frelser ikke. Det er bare Jesus som frelser. Troen tar imot frelsen, men Jesus frelser. Vi kan slippe å bruke krefter på å lage en tro. Jesus vil at vi skal bruke krefter på å bry oss om relasjoner og å tjene vår neste. Da tjener vi Gud. «Alt dere gjorde mot en av disse mine minste søsken, det gjorde dere mot meg» sier Jesus i Matt.25.40.

Når vi tar imot Jesus i tro, først da kan vi gi videre det vi har fått. Jesus bar våre synder på seg. Vi trenger å bli båret før vi kan bære. Vi vil helst ikke være til belastning for andre og vil heller være den som bærer. Men å erkjenne at Jesus bærer oss, det gjør oss fri. Ingenting er for tungt for Ham å bære. Den kjærligheten som utvikles ved Jesu død, den kan vi imot. Jesus sier «kom til meg dere som strever, så vil jeg gi dere hvile». La oss bli båret av dette budskapet.

Troen er en øvelse i å la seg bære, og vi må tørre å la oss bli båret. Tro er ikke å mene, men å leve i Kristus. Hvilen i Kristi kjærlighet blir kilden i vårt liv. Kjærligheten som vi bærer, vil også skape noe nytt i oss. Troen tvinger kjærligheten ut. Den tvinger oss til å tjene. Et frelst hjerte ønsker å tjene.

Troen skal ikke bare bygge vårt eget åndelige liv, men den skal være tjenende. Vi bør spør, hva kan jeg gjøre for Gud? Hvordan kan det kanaliseres?

Vi er forskjellig med ulik utrustning og vi kan tjene ulikt. Ved vår tro vil det skapes noe i våre omgivelser. En oppmuntring eller det å glede en annen kan være et resultat av denne skapende troen.

Vi går gjennom ulike faser i livene våre. Derfor kan våre behov og ressurser variere. Men uansett hvor vi er i livene våre, kan vi stille spørsmålet; hva kan jeg gjøre for deg, Gud? Tjenesten kan bli bærekraftig ved å stille spørsmålet, for han gir oss ikke større oppgaver enn den kraft han gir.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp. Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.